Винченцо Вивиани
Винченцо Вивиани () е италиански математик, физик и астроном. Той е ученик на Еванджелиста Торичели и сътрудник на Галилео Галилей.

Биография 
Роден е на 5 април 1622 година във Флоренция, Италия. Първоначално учи в йезуитско училище, подпомогнат от Фердинандо II, велик херцог на Тоскана. По-късно учи физика и геометрия при Торичели. През 1639 г. става помощник на Галилей, с когото остава до смъртта му през 1642 г. През 1655 – 1656 г. той редактира първото издание на събраните произведения на Галилей.

След смъртта на Торичели през 1647 г. Вивиани е назначен на неговото място в Accademia dell' Arte del Disegno във Флоренция. В същото време той заема различни служби при великия херцог Фердинандо.

През 1660 г. Вивиани и Джовани Алфонсо Борели провеждат експеримент за определяне на скоростта на звука. Измервайки разликата между виждането на проблясването и чуването на звука при изстрел с оръдие на разстояние, те изчисляват стойността от 350 m/s, значително по-точна от предишното измерване на Пиер Гасенди от 478 m/s (приетата днес стойност е 331,29 m/s при температура 0 °C). През следващите години Вивиани прави и някои експерименти с махала.

Репутацията на Винченцо Вивиани нараства и през 1666 г. той получава предложения за постъпване на служба от френския крал Луи XIV и полския крал Ян II Кажимеж. Фердинандо II му предлага поста придворен математик и той остава във Флоренция.

Винченцо Вивиани умира на 22 септември 1703 година във Флоренция. В завещанието си той оставя известна сума за построяването на надгробен паметник на Галилео Галилей. През 30-те години на 18 век Църквата най-накрая разрешава да бъде построен такъв паметник и самият Вивиани е погребан там, заедно с Галилей.

Вижте също 
 Крива на Вивиани
 Вивиани, кратер на Луната, наречен на Винченцо Вивиани
 Теорема на Вивиани

Външни препратки 
 Биография на Винченцо Вивиани на сайта The Galileo Project
 Биография на Винченцо Вивиани
  Теорема на Вивиани

Италиански математици
Италиански физици
Италиански астрономи
Родени във Флоренция
Починали във Флоренция